hegyi beszéd XXVIII.
Kérjetek, és adatik!?
Máté 7:7–11
[bookmark: _GoBack]Lekció: Zakariás könyve 7:1–14; Jakab levele 4:2–3

Június eleje az egyik legrettegettebb időszak sok kínai középiskolás életében. Ebben az időszakban kerül sor a Gaokaora, a „nagy vizsgára”, amely alapján eldől, hogy ki és milyen egyetemen tanulhat tovább. Az egyetem nélküliség vagy egy rossz egyetem jó eséllyel munkanélküliséget és nehéz boldogulást, míg egy jó diploma azonnali állást és házasságot jelent. A diákokra terhelődő nyomás szinte elképzelhetetlen számunkra. Különórák tucatja, bemagolandó oldalak százai nyomorítják a diákok mindennapjait. A diákok a jó helyekért való tolakodásban egymásra vetélytársként tekintenek, és szinte minden eszközt bevetnek a jobb eredmény érdekében. Oxigénmaszkkal az arcukon tanulnak, a lányok számára a szüleik fogamzásgátló tablettákat szedetnek, nehogy a vizsga időpontja pont a havi periódusukra essen. Mások fejlett puskázási eszközöket találnak. Csoda, ha a diákok jó része idegi kimerültséggel, depresszióval és öngyilkossági hajlammal küzd?[footnoteRef:1] [1:  Forrásként lásd a következő cikkeket: https://en.wikipedia.org/wiki/National_Higher_Education_Entrance _Examination#Criticisms; https://www.theguardian.com/world/2016/oct/12/gaokao-china-toughest-school-exam-in-world; http://www.businessinsider.com/china-college-entrance-exams-2017-5/#students-put-an-incredible-amount-of-preparation-before-the-exam-in-fact-some-schools-have-been-criticized-for-producing-robots-who-study-15-hours-per-day-for-gaokao-here-a-student-takes-a-must-needed-study-break-1   ] 

A fenti példával csak annyit akartam érzékeltetni, hogy a nagy elvárások milyen nyomás alá képesek minket helyezni. Ez a nyomás pedig sokszor nem a jót hozza ki belőlünk, hanem a stresszt, az elkeseredést vagy a feladást.
Vajon néztünk-e ilyen szemmel a hegyi beszédre? A hegyi beszéd Jézus kiáltványa a keresztyénekhez. Bemutatja, hogy a keresztyéneknek milyen vágyai, milyen viszonyai, milyen motivációi, milyen viselkedése legyen. Azt mondja, hogy szeretnünk kell az ellenségünket, nem ítélkezhetünk mások felett lenézően. nem jellemezhet a paráznaság, a düh vagy az anyagiasság. Nem imádkozhatunk úgy, mint a pogányok, sem úgy, mint a képmutatók. Az életünknek másnak kell lennie a világénál és a vallásos emberekénél.
Ne gondoljuk, hogy mindez csupán magasröptű elmélkedés, hogy „milyen jó lenne, ha így élnénk.” Jézus azt mondja, hogy „ha a ti igazságotok nem több az írástudók és farizeusok igazságánál, semmiképpen sem mentek be a mennyek országába.” (Mt 5:20) Ami azt jelenti, szeretett keresztyén testvérem, hogy felismerni, hogy dolgok nem mennek az életünkben, nem elég. Nem állhat a keresztyénségünk csupán abból, hogy elismerjük: elbuktunk. Ez nagyon fontos lépés, de nem a végcél. Az életünknek változnia kell a Jézus által megadott irányba. Ha nincs változás, fel kell tennünk a kérdést, hogy a mennyek országához tartozunk-e.  
Ezen a ponton pedig újra visszakanyarodnék ahhoz a nyomáshoz, amit a teljesíthetetlennek tűnő elvárások kapcsán érzünk. Csak a hegyi beszédnél nem egy vizsgáról van szó, hanem az Istenhez tartozásról és az örök életről. Mit teszel, amikor szembesülsz, milyen messze vagy Jézus mércéjétől? Hogyan kezeled a gyengeségeidet és bukásaidat? Próbálkozol erősebben, amíg csak kiégsz? Reménytelenségedben megkeseredsz, hogy ez neked nem megy? Feladod, és berendezkedsz egy kényelmes, teljesíthető, világias keresztyén életre? 
Vagy… imádkozol? Ugyanis hiszem, hogy ezért találkozunk az imádsággal a hegyi beszéd e pontján. Jézus az előző fejezetben részletesebben beszélt az imádságról, mint a mennyei Atyánkkal való bensőséges közösségről. Tanította a mi Atyánkat, mint imáink modelljét. Akkor miért tér vissza újra ehhez a témához? Úgy gondolom, azért, mert a prédikáció végeztével egyre nagyobb a feszültség a között, amit Jézus kér („aminek lennie kellene”) és ami a valóság („ami bennünk van”). Mi a helyes reakció a gyengeségeinkkel való szembenézésre? Az imádság. Jézus az imádság erejéről tanít. És ezáltal reményt ad: van remény a változásra. Lehet a te életed és gyakorlatod is több a világ vagy a vallásosok igazságánál. Csak kérj a te mennyei Atyádtól, aki semmi jót nem von meg tőled.
Értsük meg Jézus gondolatmenetét!
Hogyan tárja elénk Jézus ezt a reményt? Ez az öt vers nagyon ismétlődőnek tűnik. Amit a 7. vers mond, a 8. szinte szóról-szóra megismétli. Azonban a nyilvánvaló hasonlóság mellett van két különbség. Az első különbség az, hogy míg a 7. vers felszólító (Kérjetek! Keressetek!), addig a 8. vers kijelentő (aki kér; aki keres). A második különbség pedig, hogy a 8. vers a „mert” kötőszóval kezdődik, vagyis Jézus magyarázatot ad a korábban mondottakra. Úgyis mondhatjuk, hogy a 7. versben Jézus felszólít arra, hogy mit tegyünk, majd a 8. versben elmagyarázza, hogy miért tegyük. Imádkozzunk, mert az imádság nem felesleges, hanem hatékony eszköz az életünkben. 
A 9-11. versek pedig kérdő mondatok. Amikor Isten a Bibliában kérdez minket, nagyon gyakran gondolkoztatásra és a kétségeinkkel való szembenézésre késztet. Nincs ez másként itt sem. Jézus e három kérdésen keresztül az Istennel kapcsolatos kétségeinket akarja szertefoszlatni. A fókusz itt már nem rajtunk, a mi imádkozásunkon van, hanem Istenen. Az én imádságom azért lesz eredményes, mert Isten jó. Azért, mert ő az én mennyei Atyám, aki szeret engem, és a javamat akarja.
Tehát ennek az öt versnek a gondolatmenete a következő: először, Jézus felszólít az imádságra, szembesít minket a könyörgés feladatával. Másodszor, bátorít az imádságban való kitartásra, hiszen a könyörgésemnek biztos eredménye van. Harmadszor, a szemünket Istenre emeli, hogy benne bízzunk, mert miatta lesz haszna az imáinknak. Hasonlóan, mint amikor beteg, elkerekedett szemű gyermekünket próbáljuk rávenni a keserű orvosság beszedésére. Vedd be, kicsim! – mondjuk. Ez leveszi a lázadat. – folytatjuk. Igen, keserű, de tudod, hogy apa jót akar, igaz? – fejezzük be.
Imádkozz!
Tehát először is Jézus felvázolja, hogy mi az imádság: „Kérjetek, és adatik nektek, keressetek, és találtok, zörgessetek, és megnyittatik nektek.” Három szót használ Jézus. Kérjetek! Kérni akkor szoktunk, ha valamink nincs. Kölcsönkérem az autódat, mert nekem épp nincs. A lényeg, hogy szembesülök azzal, hogy valami hiányzik. És Istentől kérem, mert ő tudja ezt megadni. 
Keressetek! Azt keressük, amit nem találunk. A keresésben van egy bizonytalanság: nem tudom, hol van, nem tudom, hogy jó helyen keresem-e. Az imádság kapcsán ez talán annyi árnyalatot ad az előzőhöz, hogy forduljunk Istenhez akkor is, amikor pontosan nem is tudjuk, mit kérjünk tőle.[footnoteRef:2] Tanácstalanul állunk, nem látjuk a problémát életünk nehézségében. Olyanok vagyunk, mint akik nem is tudjuk, jó helyen keresgélünk. De ismerjük azt, aki útba tud igazítani: Istent. [2:  Így érti ezt az igét Leon Morris. Leon Morris, The Gospel according to Matthew, The Pillar New Testament Commentary (Grand Rapids, MI; Leicester, England: W.B. Eerdmans; Inter-Varsity Press, 1992), 169–170.] 

Zörgessetek! Kopogni pedig a zárt ajtók előtt szoktunk, ahová bebocsátást várunk. Vagyis imádkozzunk akkor is, amikor akadályokkal és zárt kapukkal szembesülünk életünkben, amiken nem tudunk áthatolni. Isten hatalmas megnyitni ezeket előttünk.
Azonban a szavak pontos elkülönítésénél sokkal fontosabb azok összhatása és jelentése. A képek egy súlyos szükségben lévő embert festenek elénk, aki szükséget szenved, és nem tud helyzetéből kimenekülni. Át kell éreznünk és szembesülnünk kell ezt a szükséggel, csak akkor fogunk megoldás után keresni. Csak akkor fogunk imádkozni. 
Persze nincs nagyon olyan ember e világban, aki azt mondaná, hogy mindene megvan, és ne látná valaminek égető szükségét. Az egész körülöttünk lévő világ újabb és újabb igényeket kelt bennünk, hogy sose érezzük úgy, hogy most nincs többre szükségünk. De vajon Jézus tényleg erre gondolt, hogy kérjünk bármit Istentől, amit csak szeretnénk? Imádkozzunk kocsiért vagy nagyobb házért?
Jézus nyilván nem ezt mondja. Ezt a felszólítást nem emelhetjük ki, hanem a hegyi beszéd összefüggésében kell érteni. Jézus nagyon világos a hegyi beszéd elején: „Boldogok, akik éhezik és szomjúhozzák az igazságot, mert ők megelégíttetnek.”  (Mt 5:6) Vagy: „Hanem keressétek először Isten országát és az ő igazságát, és ezek mind ráadásul megadatnak nektek.” (6:31) Vagyis az a nyugtalan, hiányt látó, szükséget szenvedő imádság, amiről itt Jézus beszél, amiatt van bennem, mert többet akarok Istenből. Akarok az ő közelében lenni. Vágyom az ő szentségére, igazságára és szeretetére. Azt az örömöt keresem, amit csak ő tud megadni. És ahogy nézem önmagam, látom, hogy mennyire kevés van bennem ebből. Elszomorodom, amikor szembesülök, hogy a világ mennyire leköti gondolataimat. Kesergek, mert olyan fegyelmezetlen vagyok, és haragom kirobban, időm elfolyik, csendességeim elúsznak. Sírok, mert sokszor félénk vagyok, és nem beszélek Krisztusról. És még sorolhatnánk.
A kérdés: vajon te ezt el tudod-e mondani? Vajon érzed-e az életedben ezt az égető hiányt, hogy olyan messze vagy Isten igazságától, mégis olyan közel szeretnél hozzá lenni? Ha nem érzed ezt a szükséget, akkor olvasd és olvasd újra a hegyi beszédet, hogy szembesülj, mennyire kell neked Isten kegyelme, hogy Jézus szavaihoz hasonló legyél! Könyörögj Istenhez, hogy ébressze fel benned a vágyat Isten iránt, vagy ha nem, mutassa meg neked, hogy nincs új szíved, amely Jézust akarja! Mert nem lehet, hogy akinek az életébe belépett a feltámadott Úr Jézus, és megtapasztalta Jézus szeretetét és tökéletességét, az ne akarjon hozzá hasonlóvá válni. Nem lehet, hogy aki Jézustól új szívet, vágyat, gondolkozást kapott, az kitartóan közömbös legyen Isten dolgai iránt. E vágy és Istenre szorultság nélkül nincs imádság.
Tarts ki az imádságban!
Ha tehát magunkra ismerünk, és látjuk a lyukakat és foltokat az életünkben, akkor imádkozzunk. Ám imádkozzunk kitartóan, mert Jézus azt mondja, hogy „aki kér, mind kap.” Jézus még egyértelművé teszi, hogy az imádság nem bizonytalan kutatás, hanem százszázalékos eredményű vállalkozás. Jézus azt mondja: Isten országát keresed az imádságodban? Nem kell várnod az elbírálásra, itt a pecsét: kérés megadva! 
Miért mondja ezt Jézus? Azért, hogy ne adjuk fel az imádkozást. Ne fásuljunk bele, ne lássuk feleslegesnek és értelmetlennek a menny felé intézett kéréseinket. Ez egy lelki törvény: Ha Istent keresed, Isten megadja kérésedet – hiszen Isten célja is pont az a te életeddel, hogy hozzá közel legyél, és az Úr Jézus kiteljesedjen benned.
Akkor miért tűnnek mégis sokszor olyan erőtlennek az imádságaink? Miért nincs több változás az életünkben? Jakab apostol azt mondja: „Kívántok valamit, és nem kapjátok meg, […] és nincs semmitek, mert nem kéritek. Kéritek, de nem kapjátok, mert rosszul kéritek, csak azért, hogy élvezeteitekre fordítsátok.” (Jak 4:2–3) Erőtlenek az imádságaink, mert vagy nem imádkozunk, vagy nem jó dolgokért és jó célból imádkozunk. Sokszor az imáinkat nem Jézus hegyi beszédbeli témái dominálják – hanem saját kényelmünk és egészségünk. Ha pedig Isten dolgaiért imádkozunk, akkor ritkán, meglankadva, alig-alig tesszük. Azért, mert nem hiszünk az ima erejében. Reuben A. Torrey mondta, hogy nem egy imádkozó korban élünk. Hanem az emberi erőfeszítés, az emberi teljesítmény és az ember önmagában való bizalmának időszakát. Ám az emberi erőfeszítés nem viszi előre Isten országát. Nem valami új szervezetre vagy találmányra van szükségünk, hanem Isten Lelkére, amivel már most is a miénk.[footnoteRef:3] [3:  Reuben A. Torrey, The Power of Prayer (Grand Rapids: Zondervan, 1955), 16. Idézi James Montgomery Boice, The Sermon on the Mount: An Expositional Commentary (Grand Rapids, MI: Baker Books, 2002), 237–238.] 

Valójában nem hiszünk az ima erejében.  Nem hiszünk Isten erejében. De Jézus azt mondja, hogy aki kér, mind kap. Az imádság mindenre képes, mert az Isten, akitől kér, mindenható. Mik tehát a problémáink, szeretett gyülekezet? Mélyebb testvéri kapcsolatokat szeretnénk? Imádkozzunk? Presbiterekre, érett, segítő férfiakra van szükség? Könyörögjünk! Megtéréseket szeretnénk látni? Kiáltsunk! A gyülekezetünk, egyházunk problémáinak megoldását keressük? Istentől kérjük! 
Nagyon nehéz mindezeket olyan szívvel mondani, hogy tudom, mennyire gyenge és hiányos az én életemben is az imádság. De az én fegyelmezetlenségem (vagy a tiéd) nem ok arra, hogy kétségbe vonjuk Jézus szavát. Jézus azt mondja, hogy imádkozzunk kitartóan Isten országáért, mert Isten biztosan meg fog jutalmazni.
Bízz Isten jóságában, hogy a jót adja neked!
Miért lehetünk ebben olyan biztosak? Azért, mert Isten jó. És azért, mert Isten a mi mennyei Atyánk. Ezen a két dolgon áll az imádság. Ezért természetes, hogy ha mi az ő ügyéért könyörgünk, meg fogja adni. Mint ahogy szülőként is az a természetes, hogy szeretjük és segítjük a gyerekeinket. Nem akarunk rosszat neki. Örülünk az örömének. Azt keressük, ami jó neki. Ez a szülői természet. Pedig még – ahogy Jézus mondja – gonoszak vagyunk (7:11), mégis jót adunk gyerekeinknek. Mennyivel inkább fog akkor jót tenni a mi mennyei Atyánk, akiben nincs semmi gonoszság?
Azt hiszem, a problémánk az, hogy annyira nem értjük azt a viszonyt, amit Jézus teremtett meg Isten és köztünk. Isten olyan sokszor csak egy távoli úr, aki keresztül tudja húzni a mi szívünk vágyát, akitől ezért félünk, akinek kezébe aggódunk lerakni dolgokat. Még ha mondjuk is, hogy Isten mindig a javunkat munkálja, de annyira csak a fejünkben van ez a gondolat, és nem a szívünkben. Mert ott a vágyunk, ami nem teljesül, a kérésünk, amit Isten mintha nem akarna megadni, és szívünkben felhalmozódik az elégedetlenség, a harag, az értetlenség, hogy Isten miért nem válaszol? 
A következő történetet már meséltem, és nem az enyém, hanem egy másik lelkésszel, Ligon Duncannel esett meg.[footnoteRef:4] Egy, a gyülekezetébe járó középiskolás lánnyal foglalkozott. Mint mondja, ez a lány volt a legokosabb középiskolás diák, akit valaha is ismert. És nemcsak kiemelkedő képességei voltak, hanem nagyon érzékeny is. És egyszerűen nem tudott túljutni a pokol tanítását. Hogyan teremthet egy szerető Isten ilyet? Hogyan rendelhet örök szenvedésre és kínra embereket? A lelkész minden érvét felhozta, de sikertelenül. Kudarcot vallott. Végül azt mondta a lánynak:  [4:  Ligon Duncan, Covenant Theology, „Covenant of Works and Covenant of Grace” c. előadás.] 

– Nancy, te hiszed, hogy bűnös vagy, aki gonosz dolgokat teszel, és megbántasz embereket? 
– Igen – jött a válasz.
– És hiszed, hogy Isten jó, aki soha semmi rosszat nem tett veled? 
– Igen, hiszem.
– Akkor te, aki bántottál embereket, attól félsz, hogy az az Isten, aki soha nem tett rosszat veled, talán igazságtalanul és szeretetlenül cselekszik?
És a lány itt meg volt fogva. Mert valahogyan mélyen elrejtve azt gondolta, hogy jobban törődik az emberekkel, jobban látja a fájdalmukat, mint Isten maga. És ez a mi problémánk is. Lehet, hogy Isten hosszú ideje nem ad meg egy kérésedet. Lehet, hogy nem válaszol. De a problémánkat az okozza, hogy valamiért azt hisszük, mi jobban tudjuk a dolgokat Istennél. Éppen ezért azt kérem, hogy gyűjtsd össze most minden csalódásodat és frusztrációdat, ami Istennel szemben van benned, és tedd a kereszt mérlegére. Annak a keresztnek a mérlegére, ahol Isten hagyta a saját egyetlen Fiát szenvedni és meghalni a te bűneidért. Ahol a testté lett Isten kimondhatatlan szenvedéssel halt kínhalált azért, hogy téged és engem a pokoltól megszabadítson. Ennek fényében is azt mondjuk, hogy jobban tudjuk, mi kell nekünk? Még így is kétségbe tudjuk vonni, hogy Isten szeret és jót akar nekünk? Nem tudunk rengeteg dolgot. Bátran mondhatjuk, hogy nem értjük, Isten miért nem így vagy úgy cselekszik. De Jézus Krisztus keresztje a bizonyíték, hogy azt sose mondhatjuk, hogy Isten nem jó velünk, és nem szeret minket, ha a Fiát értünk adta. Éppen ezért imádkozzunk. Van egy mennyei Atyánk, aki szeret minket. Meg fogja válaszolni minden imánkat.

Ebből az igéből egy alkalmazást adok: imádkozzunk! Nem mondom hogyan és mikor, csak azt mondom, könyörögjünk. Gyűjtsük össze életünk igazi problémáit, gyülekezetünk és egyházunk valós szükségeit, és abban bízva, hogy van Isten, aki hallja és megválaszolja imáinkat, kérjünk, keressünk és zörgessünk! Ámen. 

